Quidam miles, nomine Hugo de Larris, jam ante cum patre dederat Deo et huic loco æcclesiam de Murciaco, scilicet illam quam ibi videbatur habere partem; quam itidem repetens, cum aliis malefactis et innumeris querimoniis, quas contra priorem istius loci habebat. Tandem vero resipiscens, coegit ad hoc ipsemet Hugo domnum Hugonem priorem, ut cum bono animo iterum susciperet partem prædictæ æcclesiæ: quod et fecit. Deditque ipse Hugo de Larris Deo et huic loco omnia quæ ibi habebat, scilicet presbiteratum, cimiterium, decimum et offerendam: totum usque ad inquirendum. Fecitque laudari hoc Ornado presbitero, qui ipsam æcclesiam tenebat de illo, et uxori suæ Hildeardæ; accepit autem pro hoc a domno Hugone priore unum equum, pro centum solidis. Misitque fidejussorem, in manu prioris, Hugonem Scabellis: tali conveniencia ut usque ad festivitatem sancti Johannis Babtistæ alium fidejussorem mittat valentem illum, ut ipse Hugo sit ex medietate fidejussor et alius ex alia medietate, ut si forte aliquod malum de ipsa æcclesia ipse Hugo vel aliquis pro eo fratribus hujus loci intulerit, fidejussores emendent. Testes: Antelmus monachus, Hugo Scabellis, Wichardus Cavazola, Popez.